Ջոկատի տղաներն էին պատմում. ռազմաճակատ մեկնելուց առաջ պիտի հավատարմության երդում տային Մայր Աթոռ Սուրբ Էջմիածնում։ Ուր որ է՝ պիտի սկսվեր երդման արարողությունը։ Ջոկատի ձգված շարքերին է մոտեցել Ամենայն Հայոց Կաթողիկոս Վազգեն Առաջինը։ «Ձեր մեջ կա՞ն չմկրտվածներ»,- հարցրել է կաթողիկոսը։ Ջոկատում կային 15 չմկրտված ազատամարտիկներ։ Եվ կաթողիկոսը մկրտել է նրանց սուրբ մյուռոնով։ Պատմում էին նաեւ, որ հոգեւորականներից մեկը փորձել է տղաներին արգելել զենքով մտնել եկեղեցու խորանը, բայց Վեհափառը թույլ է տվել։ «Զենքը միշտ էլ ազգի զինվորի ձեռքին պիտի լինի՝ քնած ժամանակ էլ»,- ասել է Վազգեն Առաջինը։